9. การควบคุมภายใน

บริษัทได้จัดให้มีระบบการควบคุมภายในที่ครอบคลุมทุกด้านทั้งด้านการเงิน
การปฏิบัติงานทั้งในระดับงานบริหารและระดับปฏิบัติงาน ให้เป็นไปตามกฎหมาย ข้อบังคับ
ระเบียบที่เกี่ยวข้อง จึงได้กำหนดภาระหน้าที่ อำนาจการดำเนินการของผู้ปฏิบัติงาน
และผู้บริหารไว้เป็นลายลักษณ์อักษรอย่างชัดเจน
และมีการควบคุมดูแลการใช้ทรัพย์สินของบริษัทให้เกิดประโยชน์สูงสุด

คณะกรรมการตรวจสอบและฝ่ายบริหารเห็นชอบให้มีการเปลี่ยนผู้ตรวจสอบอิสระจากภายนอก
จากบริษัท เอินส์ท แอนด์ ยัง คอร์ปอเรท เซอร์วิสเซท จำกัด เป็น บริษัท เอเอ็มซี
อินเตอร์เนชั่นแนล คอนซัลติ้ง จำกัด เพื่อให้บริษัทได้รับมุมมองใหม่ ๆ จากผู้ตรวจสอบรายอื่น
ในปีนี้ผู้ตรวจสอบอิสระรายใหม่ได้ทำการประเมินความเสี่ยงทางธุรกิจของบริษัทในระดับองค์กรจากมุมมองของบุคคลภายนอก
เพื่อนำเสนอข้อมูลให้ผู้บริหารของบริษัทเห็นปัญหาที่อาจจะเกิดขึ้นในอนาคต
ผลการประเมินภาพรวมระบบการควบคุมภายในของบริษัทอยู่ในเกณฑ์ที่ดี
โดยผู้ตรวจสอบมีข้อเสนอแนะให้บริษัทพัฒนาและปรับปรุงกระบวนการทำงานให้ต่อเนื่องเพื่อให้ระบบควบคุมภายในของบริษัทเป็นไปอย่างมีประสิทธิภาพมากยิ่งขึ้น
และในปี 2553 ผู้ตรวจสอบอิสระจะเข้าตรวจสอบกระบวนการทำงานต่าง ๆ
เรียงตามระดับความเสี่ยงของแผนการประเมินความเสี่ยงที่ได้จัดทำไว้
ตามที่ได้เปิดเผยไว้ในรายงานคณะกรรมการตรวจสอบแล้ว ในการประชุมคณะกรรมการบริษัททุกครั้ง
บริษัทจะกำหนดวาระในการประชุมให้คณะกรรมการตรวจสอบต้องแถลงผลการตรวจสอบต่อคณะกรรมการ
ซึ่งคณะกรรมการบริษัทมีความเห็นว่าการควบคุมภายในโดยรวมของระบบงานต่าง ๆ
ของบริษัทมีความเพียงพอและเหมาะสมกับสถานการณ์ปัจจุบัน ทั้งในด้านการบัญชี
และการปฏิบัติงานตามนโยบายของฝ่ายบริหาร
ทั้งยังรับผิดชอบดูแลทรัพย์สินของบริษัทรวมถึงป้องกันการทุจริตหรือข้อผิดพลาดหากเกิดขึ้นได้ด้วย

รายงานของคณะกรรมการตรวจสอบ

เรียน ท่านผู้ถือหุ้น

คณะกรรมการตรวจสอบของบริษัท อุตสาหกรรมถังโลหะไทย จำกัด (มหาชน) ประกอบด้วย
นายดนัยธนิต พิศาลบุตร เป็นประธานกรรมการตรวจสอบ นางอัจฉริยา พัฒนวงศ์ และนางวนิดา
ชาญศิขริน เป็นกรรมการตรวจสอบ

คณะกรรมการตรวจสอบได้ปฏิบัติงานภายใต้ขอบเขตหน้าที่และความรับผิดชอบตามข้อบังคับว่าด้วยคณะกรรมการตรวจสอบ
และได้รับมอบหมายจากคณะกรรมการบริษัท เพื่อสอบทานรายงานทางการเงินของบริษัท
สอบทานประสิทธิภาพของระบบการควบคุมภายใน
ดูแลให้การปฏิบัติของบริษัทเป็นไปตามกฎหมายว่าด้วยหลักทรัพย์และตลาดหลักทรัพย์แห่งประเทศไทย
รวมทั้งข้อกำหนดของตลาดหลักทรัพย์แห่งประเทศไทย หรือกฎหมายที่เกี่ยวข้องกับธุรกิจของบริษัท
พิจารณาคัดเลือกเสนอแนะแต่งตั้งผู้สอบบัญชีและค่าตอบแทนประจำปี

ในปี 2552 คณะกรรมการตรวจสอบได้มีการประชุมรวม 4 ครั้ง
ตามรายละเอียดการเข้าร่วมประชุม เพื่อดูแลกิจการตามขอบเขตความรับผิดชอบ
ได้มีการสอบทานงบการเงินรายไตรมาสและสิ้นงวด โดยประชุมร่วมกับผู้สอบบัญชีของบริษัท 2 ครั้ง
เพื่อพิจารณารายงานผลการตรวจสอบและข้อเสนอแนะ รวมถึงแลกเปลี่ยนข้อคิดเห็น
ซึ่งการประชุมกับผู้สอบบัญชีของบริษัทจำนวน 1 ใน 2 ครั้ง ไม่มีฝ่ายบริหารเข้าร่วมประชุม
ผู้ตรวจสอบบัญชีของบริษัทแสดงความคิดเห็นต่องบการเงินรวมและงบการเงินเฉพาะบริษัทว่าถูกต้องตามที่ควรในสาระสำคัญตามหลักการบัญชีที่รับรองทั่วไป
และไม่มีเงื่อนไขใด ๆ ทางด้านการสอบทานประสิทธิภาพของระบบการควบคุมภายใน
คณะกรรมการตรวจสอบและฝ่ายบริหารเห็นชอบให้มีการเปลี่ยนผู้ตรวจสอบอิสระจากภายนอก
จากบริษัท เอินส์ท แอนด์ ยัง คอร์ปอเรท เซอร์วิสเซท จำกัด เป็น บริษัท เอเอ็มซี
อินเตอร์เนชั่นแนล คอนซัลติ้ง จำกัด เพื่อให้บริษัทได้รับมุมมองใหม่ ๆ จากผู้ตรวจสอบรายอื่น
ในปีนี้ผู้ตรวจสอบอิสระรายใหม่ได้ทำการประเมินความเสี่ยงทางธุรกิจของบริษัทในระดับองค์กรจากมุมมองของบุคคลภายนอก
เพื่อนำเสนอข้อมูลให้ผู้บริหารของบริษัทเห็นปัญหาที่อาจจะเกิดขึ้นในอนาคต
ผลการประเมินภาพรวมระบบการควบคุมภายในของบริษัทอยู่ในเกณฑ์ที่ดี
โดยผู้ตรวจสอบมีข้อเสนอแนะให้บริษัทพัฒนาและปรับปรุงกระบวนการทำงานให้ต่อเนื่องเพื่อให้ระบบควบคุมภายในของบริษัทเป็นไปอย่างมีประสิทธิภาพมากยิ่งขึ้น
และในปี 2553 ผู้ตรวจสอบอิสระจะเข้าตรวจสอบกระบวนการทำงานต่าง ๆ
เรียงตามระดับความเสี่ยงของแผนการประเมินความเสี่ยงที่ได้จัดทำไว้ นอกจากนี้
คณะกรรมการตรวจสอบได้เข้าเยี่ยมชมโรงงานและชมขั้นตอนการผลิตถังของบริษัท
รับฟังรายงานเกี่ยวกับกระบวนการผลิต การจัดส่ง ภาวะการแข่งขัน รวมถึงสวัสดิการต่าง ๆ
ของพนักงานของบริษัท
และคณะกรรมการตรวจสอบได้จัดทำรายงานผลการตรวจสอบเสนอต่อที่ประชุมคณะกรรมการบริษัทได้รับทราบแล้ว

อนึ่งในปี 2552 บริษัทและบริษัทย่อยไม่มีธุรกรรมที่อาจมีความขัดแย้งทางผลประโยชน์ใด ๆ
ต่อผู้ที่เกี่ยวข้องกับบริษัทและบริษัทย่อย และคณะกรรมการตรวจสอบมีความเห็นว่า
ผู้สอบบัญชีของบริษัทและบริษัทย่อยสามารถปฏิบัติหน้าที่ได้อย่างเหมาะสม
คณะกรรมการตรวจสอบจึงได้ให้ความเห็นเสนอแนะต่อคณะกรรมการบริษัท
เพื่อขออนุมัติต่อที่ประชุมผู้ถือหุ้นแต่งตั้งนายพรชัย กิตติปัญญางาม ผู้สอบบัญชีรับอนุญาตเลขที่ 2778
หรือนางสุวนีย์ กิตติปัญญางาม ผู้สอบบัญชีรับอนุญาตเลขที่ 2899 แห่งบริษัท บัญชีกิจ จำกัด
เป็นผู้สอบบัญชีของบริษัท ประจำปี 2553

  ในนามคณะกรรมการตรวจสอบ

  (นายดนัยธนิต พิศาลบุตร)

  ประธานกรรมการตรวจสอบ

  24 กุมภาพันธ์ 2553